OpenLLM-France/wikimedia huggingface dataset:
# Clemens Alexander Winkler

Clemens Alexander Winkler (26 de desembre de 1838, Freiberg, Saxònia - 8 d'octubre de 1904, Dresden) fou un químic alemany que descobrí l'element germani el 1886, la qual cosa fou una prova de la validesa de la llei periòdica que havia formulat recentment Dmitri Mendeléiev.

## Biografia

Winkler, que era fill d'un farmacèutic que havia estudiat amb Jöns Jacob Berzelius, rebé l'educació primària a les escoles de Freiberg, Dresden i Chemnitz. El 1857 ingressà a la Universitat de Mines i Tecnologia de Freiberg, on destacà el seu coneixement de química analítica. Setze anys més tard, Winkler fou nomenat professor de tecnologia química i química analítica en aquesta universitat. El 1892 fou elegit membre de la Reial Acadèmia Sueca de Ciències en 1892.

## Obra

El 1886 Winkler estudià un nou mineral, obtingut de la mina Himmelsfürst prop de Freiberg, anomenat argirodita, que s'havia descobert que contenia argent i sofre. Quan Winkler l'analitzà, s'adonà que argent i sofre només sumen al voltant de 93-94% de la seva massa total, la qual cosa el va portar a sospitar que un nou i desconegut element havia d'estar-hi present. Després de diversos mesos de treballs, Winkler aïllà un nou element pur, el germani, el 6 de febrer de 1886. Actualment se sap que l'argirodita és un sulfur doble d'argent i germani: GeS₂·4Ag₂S.
Per situar el germani en la taula periòdica, Mendeléiev suggerí que podria ser l'ekacadmium, un element que havia previst anteriorment. En contrast, Julius Lothar Meyer l'identificà amb l'ekasilicon, un altre element previst també per Mendeléiev. Winkler aïllà més quantitat del germani, la qual cosa fou suficient per mesurar algunes de les seves propietats físiques i químiques. Els seus resultats mostraren de manera inequívoca que la interpretació de Meyer era la correcta i que gairebé totes les propietats del nou element combinat complien les prediccions de Mendeléiev. L'estreta correspondència entre el que s'havia previst per l'ekasilicon i el que es trobà pel germani fou una clara evidència de la utilitat i poder de la taula periòdica i el concepte de periodicitat.
A més del descobriment del germani, Winkler treballà en l'anàlisi dels gasos, i publicà un llibre sobre el tema, Manual Tècnic d'Anàlisi de Gasos, en 1884. En aquest llibre Winkler descriu la seva invenció de la clau de tres vies.
# Cyclura

Cyclura és un gènere de sauròpsids (rèptils) escatosos de la família Iguanidae que inclou diverses espècies d'iguanes de l'àrea del Carib.

## Taxonomia

El gènere Cyclura inclou 10 espècies:
* Cyclura carinata Harlan, 1824
* Cyclura collei Gray, 1845
* Cyclura cornuta (Bonnaterre, 1789)
* Cyclura cychlura (Cuvier, 1829)
* Cyclura lewisi Grant, 1940
* Cyclura nubila (Gray, 1831)
* Cyclura pinguis Barbour, 1917
* Cyclura ricordi (Duméril & Bibron, 1837)
* Cyclura rileyi Stejneger, 1903
* Cyclura stejnegeri (Barbour & Noble, 1916)

## Referències

* ↑ The Reptile Database - Cyclura
# Clarksville (Arkansas)

Clarksville és una població dels Estats Units a l'estat d'Arkansas. Segons el cens del 2000 tenia 7.719 habitants.

## Demografia

Segons el cens del 2000, Clarksville tenia 7.719 habitants, 2.960 habitatges, i 1.918 famílies. La densitat de població era de 165,8 habitants/km².
Dels 2.960 habitatges en un 30,6% hi vivien nens de menys de 18 anys, en un 50% hi vivien parelles casades, en un 11,3% dones solteres, i en un 35,2% no eren unitats familiars. En el 30% dels habitatges hi vivien persones soles el 15,6% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,43 i el nombre mitjà de persones que vivien en cada família era de 3,01.
Per edats la població es repartia de la següent manera: un 23,9% tenia menys de 18 anys, un 12,5% entre 18 i 24, un 27,3% entre 25 i 44, un 20% de 45 a 60 i un 16,3% 65 anys o més.
L'edat mediana era de 35 anys. Per cada 100 dones de 18 o més anys hi havia 89,2 homes.
La renda mediana per habitatge era de 24.548 $ i la renda mediana per família de 30.758 $. Els homes tenien una renda mediana de 22.052 $ mentre que les dones 19.764 $. La renda per capita de la població era de 16.305 $. Entorn del 16,2% de les famílies i el 20,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Clarksville». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 17 juliol 2010].
* ↑ «Geographic Comparison Table- Clarksville». American Fact Finder. Oficina del Cens dels Estats Units, 12-01-2010.
# Corpus de Tarragona

La festivitat del Corpus a la ciutat de Tarragona pertany al cicle anual de celebracions d'aquesta localitat. És una festa inserida dins el període de la primavera, i s'esdevé entre els mesos de maig o juny, 60 dies després del Diumenge de Resurrecció. És una de les festes més antigues entre les que se celebren en aquesta població. Juntament a la de les Festes de Santa Tecla, conté una de les dues úniques processons que s'han realitzat ininterrompudament des del segle xiv fins a l'actualitat.
La festa de Corpus és celebrada molt destacadament des del 1357 a instàncies de l'arquebisbe Sanç López d'Ayerbe, i conté encara avui alguns dels elements essencials i definidors, com l'ou com balla en la font del claustre de la catedral, els tocs de campanes, l'ofici religiós, la processó amb la custòdia, i la coca de cireres.

## Referències

* ↑ «Comencen els actes de celebració del Corpus a la ciutat de Tarragona». Tinet, 7 juny 2007. [Consulta: 21 novembre 2021].
* ↑ «Tarragona y Reus se preparan para celebrar la tradicional fiesta de Corpus más popular» (en castellà). [Consulta: 21 novembre 2021].
# Darguà

El darguà és una llengua caucàsica septentrional de la família daguestànica, parlada pels darguins del Daguestan. El seu nombre de parlants el 1989 era de 315.000 i es divideix en tres dialectes:
* Urakhi o Khürkili o gäwa, parlat pels pastors de les planures altes
* Tzudakhar, parlat pels artesans i comerciants de les planures
* Akusha, més diferenciat i base de la llengua literària, usada pels kubatxis i kaytags.
Però la forta influència russa, àzeri i kumyk els ha fet molt bilingües. L'ensenyament primari es fa en darguà i el secundari en rus. La literatura és recent, ja que les primeres obres es remunten a finals del segle xix, amb Omarla Batyrai (1831-1910), autor dels cicles poètics Dailuti, que no foren publicats fins al 1928, i la literatura soviètica té alguns autors destacats com Ahmedrakhman Abu Baker (1931) amb les novel·les Temir Bulat (1957), Núvies darguines (1962) i Nureddin de les mans d'or (1928) i el poeta nacional Rashid Rashidov (1928) amb Adamti (1965). D'antuvi s'escrivia en alfabet àrab, modificat el 1920 (nou adjem), però el 1928 fou substituït per l'alfabet llatí, i el 1938 pel ciríl·lic.
Segons el cens rus del 2002, hi havia 429.347 parlants de darguà al Daguestan, 7.188 a Calmúquia, 1.620 a Khàntia-Mànsia, 680 a Txetxènia, i centenars a altres parts de Rússia.

## Referències

* ↑ «llengües daguestàniques». Gran Enciclopèdia Catalana. [Consulta: 18 setembre 2022].
* ↑ Forker, Diana. A grammar of Sanzhi Dargwa (en anglès). Language Science Press, 2020, p. 9. ISBN 978-3-96110-196-2.
* ↑ Polinsky, Maria. The Oxford Handbook of Languages of the Caucasus (en anglès). Oxford University Press, 2020, p. 31. ISBN 978-0-19-069069-4.
* ↑ Prokhorov, Aleksandr Mikhaĭlovich. Great Soviet Encyclopedia (en anglès). Macmillan, 1973, p. 75.
# Cucal africà

El cucal africà (Centropus grillii) és una espècie d'ocell de la família dels cucúlids (Cuculidae) que habita zones amb herba i aiguamolls de la major part de l'Àfrica Subsahariana.
# Cucal blanc-i-negre

El cucal blanc-i-negre (Centropus ateralbus) és una espècie d'ocell de la família dels cucúlids (Cuculidae) que habita boscos a l'Arxipèlag Bismarck.
# David Keirsey

David Keirsey va ser un psicòleg estatunidenc autor d'un test de personalitat per determinar com és un individu basant-se en quatre temperaments bàsics (derivats de la teoria dels humors clàssica) i setze tipologies. Aquest test es basa en la percepció de comportaments recurrents i s'ha relacionat amb la teoria de les intel·ligències múltiples. Ha estat fortament influït pels treballs d'Isabel Myers. Darrerament l'estudiós s'ha distingit per la seva lluita contra l'excessiva medicalització dels infants diagnosticats amb trastorn per dèficit d'atenció amb hiperactivitat.
Els quatre temperaments bàsics (idealista, racional, guardià i artesà) suggerits per Plató es poden dividir cadascun en dos rols diferenciats i en dos subvariants segons la persona tendeixi a ser concreta o amb preferència per l'abstracció, cooperativa o pràctica, directiva o no i amb tendència a l'extraversió. El resultat de combinar tots els factors dona setze tipus bàsics de personalitat que simbolitza amb metàfores professionals.
Dins el temperament idealista, es troben els mentors (mestres i consellers) o els mediadors (líders carismàtics o sanadors). Entre els racionals estan els coordinadors (líders de camp o estrategs a l'ombra) i els constructors (inventors i arquitectes). Les persones que es defineixen com a guardianes poden ser administradores (supervisores i certificadores) o bé conservadores (proveïdores i protectores). Per acabar, dins el temperament artesà hi ha individus més operatius (promotors i destres) o de l'àmbit de l'entreteniment (actors o compositors).

## Enllaços externs

* http://keirsey.com/
* http://professorkeirsey.wordpress.com
* http://www.capt.org/The_MBTI_Instrument/Isabel%20Myers.cfm
* http://www.pomona.edu/Magazine/pcmfl05/FSkeirsey.shtml Arxivat 2006-09-01 a Wayback Machine.
# David Kaye

David Kaye (Los Ángeles, 20 d'agost de 1968) és el relator especial de les Nacions Unides per a la Promoció i la Protecció dels Drets de la Llibertat d'Opinió i Expressió, càrrec que ha ocupat des de l'agost de 2014. És professor clínic de dret a la Universitat de Califòrnia, Irvine. És professor clínic de dret a la Universitat de Califòrnia a Irvine. El 2018 va demanar a les autoritats espanyoles que no acusessin de rebel·lió a polítics catalans pel referèndum de l'1 d'octubre de 2017. En un comunicat, va afirmar que «les acusacions per rebel·lió, que poden portar a sentències llargues, suposen el risc de desencoratjar un discurs totalment legítim».

## Referències

* ↑ «Special Rapporteur on the promotion and protection of the right to freedom of opinion and expression». Office of the United Nations High Commissioner for Human Rights. UN.
* ↑ «David Kaye: Clinical Professor of Law». UC Irivine.
* ↑ «Un expert de l'ONU demana a Espanya que retiri les acusacions de rebel·lió». Diari de Girona. EFE [Ginebra], 06-04-2018 [Consulta: 6 abril 2018].
# Club Baloncesto Ciudad de Valladolid

* Aquest article tracta sobre el club de bàsquet fundat el 2015. No s'ha de confondre amb el Club Baloncesto Valladolid (el club que es va fundar el 1976 i va desaparèixer el 2015).
El Club Baloncesto Ciudad de Valladolid (anomenat Carramimbre Club Baloncesto Ciudad de Valladolid per motius de patrocini) és un club de bàsquet de la ciutat de Valladolid. Es va fundar l'any 2015 per omplir el buit que deixà el Club Baloncesto Valladolid com a club de bàsquet de referència a la ciutat. El seu creador va ser Mike Hansen.

## Referències

* ↑ «El CBC Valladolid echa a andar de la mano de Mike Hansen» (en castellà). cadenaser.com.

## Enllaços externs

* Club Baloncesto Ciudad de Valladolid - Lloc web oficial (castellà)
# Cicne (pare de Tenes)

Cicne (en grec antic Κύκνος), va ser, segons la mitologia grega, un fill de Posidó, però a diferència d'un altre Cicne, també fill de Posidó i mort per Aquil·les, aquest era fill d'Escamandròcide. Era rei de la ciutat de Colones, a poca distància de Troia, davant de l'illa que llavors es deia Lèucofris i que més tard es va dir Tenedos.
La seva mare l'havia abandonat en néixer, a la vora del mar, i allà en va tenir cura un cigne. Més endavant es va casar amb Pròclia, una filla de Laomedont. Va tenir un fill, Tenes i una filla, Hemítea. La seva esposa va morir, i es va tornar a casar amb Filònome, filla de Tragas. Filònome es va enamorar del seu fillastre Tenes, i com que el noi es va negar a tenir relacions amb ella, el va calumniar davant Cicne. Cicne va considerar culpable al noi i el va fer llançar al mar dins d'un cofre, junt amb la seva germana Hemítea. Els dos germans van arribar sense problemes a Lèucofris, situada davant de la ciutat, i l'illa passà a denominar-se Tenedos.
L'acusació de Filònome va ser recolzada per un flautista, Eumolp, que va donar fals testimoni contra el jove. Quan Cicne va veure al cap d'un temps que havia estat enganyat, va fer lapidar Eumolp i va enterrar viva Filònome. Es va dirigir a Tènedos per reconciliar-se amb el seu fill, però Tenes es va negar a acollir-lo, i amb un cop de destral va tallar l'amarra que lligava a port la nau del seu pare. A causa d'aquesta aventura tots els flautistes eren desterrats de Tenedos.
Una versió recollida per Tzetzes explica que Cicne va ser acollit pel seu fill a Tènedos. Allà l'hauria mort Aquil·les, confonent-se els dos Cicnes fills de Posidó.

## Referències

* ↑ Grimal, Pierre. Diccionari de mitologia grega i romana. barcelona: Edicions de 1984, 2008, p. 102. ISBN 9788496061972.
# Deh Sabz

Deh Sabz és un districte de l'Afganistan a la província de Kabul, al nord-est de la ciutat de Kabul.
La seva població el 2002 s'estimava en 100.136 habitants, un 70% paixtus i la resta quasi tots tadjics. La capital del districte és Tarakhel a la part sud-oest. Creua el districte el riu Kabul i hi passa la carretera Kabul-Jalalabad. La població viu de l'agricultura.

## Referències

* 1 2 «Deh sabz District» (en anglès). Govern de l'Afganistan. [Consulta: 15 gener 2012].

## Enllaços externs

* Deh Sabz District Map (Font: AIMS) Arxivat 2006-03-16 a Wayback Machine.
# Delta Road Race

El Delta Road Race (conegut anteriorment com a Tour de Delta) és una competició ciclista que es disputa als voltants de la ciutat canadenca de Delta. La competició té l'origen el 2001, amb la disputa, durant tres dies, de diferents curses en format critèrium. Des del 2013, la cursa que es corria el diumenge, canvia de format, i passa a formar part del calendari de l'UCI Amèrica Tour.
A la mateixa data es disputa una cursa femenina anomenada White Spot / Delta Road Race.

## Palmarès masculí

| Any | Vencedor | Segon | Tercer |
| Tour de Delta ||||
| 2001 | Graeme Miller | | |
| 2002 | Eric Wohlberg | | |
| 2003 | William Frischkorn | Tyler Farrar | Danny Pate |
| 2004 | Gordon Fraser | | |
| 2005 | Kirk O'Bee | Tyler Farrar | Gordon Fraser |
| 2006 | Cameron Evans | Kirk O'Bee | Hilton Clarke |
| 2007 | Zachary Bell | Andrew Pinfold | Kirk O'Bee |
| 2008 | Zachary Bell | Matthew Shriver | Andrew Pinfold |
| 2009 | Ryan Anderson | Andrew Pinfold | Will Routley |
| 2010 | David Veilleux | Svein Tuft | Zachary Bell |
| 2011 | Andrew Pinfold | Carlos Alzate | Ryan Anderson |
| 2012 | Steve Fisher | Ryan Anderson | Tommy Nankervis |
| 2013 | Steve Fisher | Yannick Mayer | Ryan Anderson |
| Delta Road Race ||||
| 2014 | Jesse Anthony | Ryan Anderson | Pierrick Naud |
| 2015 | Eric Young | Ryan Anderson | Brandon Etzl |
| 2016 | Ryan Roth | Bruno Langlois | Steve Fisher |
| 2017 | John Murphy | Ryan MacAnally | Scott Law |
| 2018 | Adam de Vos | Kaler Marshall | Eric Young |
| 2019 | Sam Bassetti | Kaler Marshall | Florenz Knauer |
| 2020 | suspesa | suspesa | suspesa |
| 2021 | suspesa | suspesa | suspesa |

## Palmarès femení

| Any | Vencedor | Segon | Tercer |
| 2011 | Jasmin Glaesser | Karlee Gendron | Dana Walton |
| 2012 | Morgan Cabot | Stephanie Roorda | Kate Finegan |
| 2013 | Leah Kirchmann | Elle Anderson | Robin Farina |
| 2014 | Leah Kirchmann | Samantha Schneider | Lauren Stephens |
| 2015 | Shelley Olds | Leah Kirchmann | Joanne Kiesanowski |
| 2016 | Joëlle Numainville | Sara Bergen | Alison Jackson |
| 2017 | Kendall Ryan | Lizzie Williams | Holly Edmondston |
| 2018 | Kendall Ryan | Lily Williams | Kirsti Lay |
| 2019 | Alison Jackson | Marie-Soleil Blais | Starla Teddergreen |
| 2020 | suspesa | suspesa | suspesa |
| 2021 | suspesa | suspesa | suspesa |

## Referències

* ↑ «Delta Road Race (Can) - Cat.1.2». [Consulta: 29 desembre 2023].
* ↑ «Tour de Delta gets 1.2 UCI international status for women's road race», 05-12-2013. [Consulta: 29 juny 2017].
* ↑ (en) Storied history for Delta's race, delta-optimist.com, 8 de juliol de 2011.

## Enllaços externs

* Web oficial
* Palmarès masculí a sitiodeciclismo.net
* Palmarès femení a sitiodeciclismo.net
* Palmarès masculí a cyclebase.nl
* Palmarès femení a cyclebase.nl
# Decret legislatiu

El decret legislatiu és una disposició normativa amb força de llei que dicta el Govern d'Espanya o el Govern de Catalunya a conseqüència de la delegació legislativa que li presenten les Corts Generals o el Parlament de Catalunya. Aquesta delegació té com a fonament legal l'article 82 de la Constitució Espanyola de 1978, en el cas del govern espanyol. D'altra banda, podem diferenciar un decret legislatiu estatal perquè sempre porta adjunt l'adjectiu de reial.
La delegació es porta a terme mitjançant una llei de delegació, i per a realitzar:
* Textos articulats. En aquest cas la llei de delegació serà de bases.
* Textos refosos. En aquest cas la llei de delegació no serà de bases. Simplement es recopilen les normes existents i es reescriu en un sol text.
La principal diferència amb el decret llei, és que mentre el primer regula matèria de necessitat o urgència, els decrets legislatius són un tràmit parlamentari i governamental lent per tal que el govern porti a terme una tasca tècnicament perfecta. A Espanya no es poden delegar matèries reservades a llei orgànica (les referents a drets i llibertats, les d'institucions bàsiques de l'Estat, les del règim de les comunitats autònomes ni les del règim electoral general)
La delegació haurà de ser expressa, per a matèria concreta, amb uns límits i controls i amb limitació de termini. No es permet la subdelegació. El decret legislatiu no cal convalidar-lo.

## Referències

* ↑ La Constitució Espanyola de 1978 (castellà)
# Club Atlético Racing de Córdoba

El Club Atlético Racing de Córdoba és un club de futbol argentí de la ciutat de Córdoba. Fou el 14 de desembre de 1924 que nasqué el Club Atlético Racing, essent primer president Rodolfo Castro Aguirre.

## Palmarès

* Copa Presidente (Seül-Corea): 1981,
* Torneo Argentino B 1998/99
* Torneo Argentino A: Apertura 2002
* Torneo Argentino A: Apertura 2003
* 8 Campionat de Córdoba de futbol: 1962, 1965, 1967, 1980, 1981, 1994, 1995, 2004
* 1 Campionat provincial de l'ACF: 1981

## Jugadors destacats

* Darío Sala
* José Serrizuela
* Roberto Gasparini
* Luís Amuchastegui "La Araña"
* Marco Nasello

## Referències

* ↑ «CLUB ATLÉTICO RACING DE CÓRDOBA» (en castellà). Agencia Córdoba Turismo, 23-12-2017. Arxivat de l'original el 2017-12-23. [Consulta: 30 abril 2023].

## Enllaços externs

* Club Atlético Racing de Córdoba - Lloc web oficial
# Club Atlético Platense

El Club Atlético Platense és un club de futbol argentí al partido de Vicente López, al Gran Buenos Aires, tot i que els seus aficionats s'estenen, a més de Florida, pel barri veí de Nuñez, el barri veí de Vicente López i el barri veí de Saavedra.

## Història

El Platense fou fundat el 25 de maig de 1905. Jugà a la segona divisió entre 1956 i 1964, i entre 1972 i 1976, quan guanyà la segona divisió. Es mantingué a la màxima categoria del futbol argentí fins que sucumbí al descens el 1999. El seu jugador més carismàtic dels darrers anys ha estat David Trézéguet.

## Palmarès

* 1 Lliga argentina de segona divisió: 1976
* 1 Lliga argentina de tercera divisió: 2005/06

## Jugadors destacats

* Claudio Borghi
* Carlos Bulla
* Raúl Alfredo Cascini
* Eduardo "Chacho" Coudet
* José "Turu" Chatruc
* Julio Cozzi
* Adrián Domenech
* Marcelo "Cabezón" Espina
* Raúl Frutos
* Esteban "Bichi" Fuertes
* Blas Giunta
* Mauricio "Turquito" Hanuch
* Ángel Labruna
* Mariano "Loco" Dalla Líbera
* Andrés Madrid
* Claudio Morresi
* Lucas Pusineri
* Julián Speroni
* Claudio Spont
* David Trézéguet
* José Yudica
* Santiago Vernazza

## Uniforme

La primera samarreta amb la que jugà el club el 1906 era de color vermell amb detalls negres. L'any 1907 es començà a utilitzar la samarreta blanca amb la franja marró.
| 1905 | 1907- | 1984, 2001 | 1987 | 1988, 1996 | 1990 | 2004 | 2007 | 2010 |

## Enllaços externs

* Web oficial del club
# Cúria

«Cúria» té aquests significats:
* Cúria romana, lloc on es reunia el consell municipal de cada ciutat a l'antiga Roma.
** Cúria Júlia
** Cúria Hostília
** Cúria Pompeiana
* Cúria comtal o Cort Comtal de Barcelona
* Cúria eclesiàstica.
* Cúria diocesana.
* Cúria Pontifícia (o també Cúria vaticana).
* Cúria judicial.
* Cúria règia.
* Cúria de mar o Consolat de mar
* Gens Cúria, família romana.
* Llei Cúria (lex Curia), llei de l'antiga Roma.
* Cúria (Xipre)
# Cúria Reial

Cúria Reial és una obra del municipi de Besalú (Garrotxa). Forma part de l'Inventari del Patrimoni Arquitectònic de Catalunya.

## Descripció

Tot el conjunt està format per tres edificis. El primer que dona a la Plaça Major ocupant l'extensió de dos arcs de les voltes, un cos central, que correspon pròpiament a la Cúria Reial, que té la façana i l'entrada primitiva al carrer Portalet, i un tercer construït amb carreus ben tallats, amb porta allindanada, dues finestres i sis arcs amb columnes i capitells senzills. Hi destaca principalment una àmplia sala d'audiències gòtica del segle xiv. La sala està dividida en tres naus mitjançant dues fileres d'arcades ogivals. La paret occidental té dues finestres gòtiques de doble columna. Els basaments de tot l'edifici estan molt alterats. En un sector s'han desenterrat pedres d'un interès remarcable, potser les úniques existents de l'època comtal.

## Història

Entre els edificis destinats a l'administració de la justícia és un dels més antics i un dels únics. Al segle xvii la cúria de justícia de la vila va ser traslladada a la Casa Santa Maria, que es troba davant l'església de Sant Vicenç de Besalú. Fins fa poc estava ocupat per les monges de l'Immaculat Cor de Maria, que hi tenien el col·legi, però actualment en són propietaris alguns veïns de la plaça, l'Associació d'Amics de Besalú i els sr. Capdevila, que l'ha habilitat per a restaurant. Es projecta que sigui la casa de cultura de la vila.

## Referències

* 1 2 3 4 «Cúria Reial». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 7 octubre 2014].

## Enllaços externs

* «Cúria Reial». Inventari del Patrimoni Arqueològic i Paleontològic de Catalunya. Direcció General del Patrimoni Cultural de la Generalitat de Catalunya.
# Circumferències d'Apol·loni

«Circumferències d'Apol·loni» té aquests significats:
* Circumferència d'Apol·loni, lloc geomètric de punts la raó de distàncies dels quals a dos punts fixos és una constant.
* Tamís apol·lonià, fractal format per circumferències inscrites iterativament a un conjunt donat de tres circumferències tangents.
# Dextran

El dextran és un polisacàrid complex i ramificat format per nombroses molècules de glucosa; unitats en cadenes de longitud variable (de 10 a 150 kilodaltons). És usat com a antitrombòtic (antiplaqueta) i per reduir la viscositat de la sang.
El dextran el va descobrir Louis Pasteur com a producte microbià en el vi.
La cadena consta d'unions glucosídiquesll α1→6 entre molècules de glucosa, mentre que les ramificacions comencen en unions α1→4 (en alguns casos també en unions α1→2 i α1→3). El dextran se sintetitza a partir de la sacarosa per certs bacteris acidolàctics, dels quals els més coneguts són Leuconostoc mesenteroides i Streptococcus mutans. La placa dental és rica en dextran.

## Referències

* ↑ Pasteur, L «On the viscous fermentation and the butyrous fermentation». Bull. Soc. Chim. Paris, 11, 1861, pàg. 30–31.

## Enllaços externs

* Propietats i estructura dels polímers de dextran
* Dextran (Drug Digest)